**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ (այսուհետ՝ ՆԱԽԱԳԻԾ**) **ԸՆԴՈՒՆՄԱՆ**

**1. Անհրաժեշտությունը։**

Սույն որոշման ընդունման անհրաժեշտությունը պայմանավորված է՝

Գերմանիայի միջազգային համագործակցության ընկերություն (ԳՄՀԸ) ՍՊԸ-ի և Հայաստանի Հանրապետության էկոնոմիկայի նախարարության միջև 2021 թվականին ստորագրված համաձայնագրի դրույթների կատարմամբ, որի համար հիմք է հանդիսացել Գերմանիայի Դաշնային Հանրապետության կառավարության և Հայաստանի Հանրապետության կառավարության միջև 1998 թվականի հուլիսի 27-ի՝ «ԵՄ-ը բիզնեսի համար» նախաձեռնության «Նորարարական տուրիզմի և տեխնոլոգիաների զարգացում» (ԵՄ-ՆՏՏԶ) ծրագրի վերաբերյալ Կառավարության կողմից համաձայնագրով ձեռք բերված պայմանավորվածությունը։

**2. Ընթացիկ իրավիճակը և խնդիրները։**

Վերջին տարիների ընթացքում Հայաստանը, որպես անվտանգ, մշակութային և պատմական առումով հարուստ, ինչպես նաև տարբեր սկզբնական շուկաներում բարձրորակ փորձ առաջարկելու ներուժ ունեցող երկիր, ունի բոլոր նախադրյալները զբոսաշրջության միջազգային շուկայում որպես նոր երկիր հաջողություն գրանցելու համար: Պետական հատվածի և միջազգային դոնորների կողմից շարունակական և զգալի աջակցությունը է ցուցաբերվել զբոսաշրջային գործունեությանը։

Մինչև COVID-19 համավարակի բռնկումը Հայաստանը վայելում էր չափազանց դրական սոցիալական և տնտեսական առավելություններ, ինչպես նաև դրական ազդեցություն՝ մշակույթի պահպանման, շրջակա միջավայրի պահպանության, արտահանման, օտարերկրյա ուղղակի ներդրումների և ազգային նկարագրի ձևավորման առումով: Ներկայումս պահանջվում է նոր և ուղղորդված մարքեթինգային ռազմավարական քայլեր՝ փոփոխությունը նյութականացնելու և մարքեթինգային գործիքներն ու առկա հնարավորությունները փոփոխելու համար: Հնարավորություններ, որոնք կօգնեն Հայաստանը դարձնել բարձր մակարդակի, հայտնի և գրավիչ ուղղություն միջազգային և ներքին այցելուների համար:

Նոր ձեռքբերումները, որոնք կնպաստեն ոլորտի աճին, և դրանք իրականացնելու համար անհրաժեշտ է ռեսուրսներ, որպեսզի Հայաստանը հնարավորություն ունենա մրցելու այլ երկրների հետ ինչպես տարածաշրջանային, այնպես էլ համաշխարհային մակարդակում: Ներկայումս Հայաստանը զիջում է թույլ մարքեթինգի հետևանքով, ինչը խոչընդոտում է վերջինիս աճը՝ հարևան երկրների համեմատ զգալի ֆինանսական միջոցներ և աջակցություն չունենալու պատճառով:

Մարքեթինգի և բրենդավորման բարելավումը տեղի է ունենում հիմնականում այնպիսի կոնկրետ գործողությունների միջոցով, ինչպիսիք են իրազեկման ուղիների ընդլայնումը, շուկայում պրոդուկտների մասով ռազմավարական մակարդակում փոխգործակցությունների և գործընկերությունների ստեղծումը, ինչպես նաև հիմնարար և միասնական հայեցակարգ ունեցող բրենդի ձևավորումը:

**3. Կարգավորման նպատակը և բնույթը**

Սույն Որոշման նախագծով առաջարկվում է ««Հայաստանի Հանրապետության 2022 թվականի պետական բյուջեի մասին» օրենքում և Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ ու լրացումներ կատարելու մասին» Հայաստանի Հանրապետության կառավարության որոշման նախագծի ընդունմամբ 2022 թվականի պետական բյուջեով նախատեսել ֆինանսական օժանդակություն ազգային մարքեթինգային միջոցառումների իրականացման համար։

Միջազգային դոնոր կազմակերպության կողմից տրամադրվող Ֆինանսական հատկացումների առկայության պարագայում հնարավոր կլինի իրականացնել հետևյալ միջոցառումները.

- Միջազգային ԶԼՄ-ների, բլոգերների և ազդեցիկ անձանց համար դեպի Հայաստան ճանաչողական այցերի կազմակերպում,

- Հայաստանի վերաբերյալ լուսանկարների, տեսանյութերի և դրանց բովանդակության ստեղծում,

- մարքեթինգային և գովազդային միջոցառումների իրականացում սկզբնական երկրներում,

- Armenia.travel համացանցային զբոսաշրջային պորտալի պահպանում և խթանում։

**4. Նախագծի մշակման գործընթացում ներգրավված ինստիտուտները և անձինք։**

Սույն Որոշման նախագիծը մշակվել է Գերմանիայի միջազգային համագործակցության ընկերություն (ԳՄՀԸ) ՍՊԸ-ի և Հայաստանի Հանրապետության էկոնոմիկայի նախարարության համագործակցությամբ:

**5. Ակնկալվող արդյունքը։**

Սույն Որոշման նախագծի ընդունման արդյունքում հնարավորություն կստեղծվի լայնածավալ մարքեթինգային միջոցառումների իրականացման միջոցով կատարելագործել Հայաստանի զբոսաշրջային նկարագիրը, բարձրացնելու հայկական զբոսաշրջային արդյունքի ճանաչելիությունը և մրցունակությունը, ապահովելով դեպի Հայաստան միջազգային այցելությունների հոսքերի աճ։ Մասնավորապես․

ա) կկազմակերպվեն ճանաչողական այցեր առնվազն 55 ներկայացուցչի համար,

բ) գովազդատեղեկատվական նյութերի ստեղծման շրջանակներում կստեղծվի Հայաստանի գրավչությունների թվով 250 լուսանկարների բազա, 5 տեսանյութ,

գ) կկազմակերպվեն 8 մարքեթինգային արշավներ թիրախային և նոր շուկաներում,

դ) կարդիականացվի [www.armenia.travel](http://www.armenia.travel) կայքը և այլ։

**6. Հայաստանի Հանրապետության պետական բյուջեի եկամուտներում և ծախսերում սպասվելիք փոփոխությունները**

««Հայաստանի Հանրապետության 2022 թվականի պետական բյուջեի մասին» օրենքում և Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ ու լրացումներ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական բյուջեում ծախսերի և եկամուտների փոփոխություն չի սպասվում։

**7. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թվականների ծրագիր, ոլորտային և/կամ այլ ռազմավարություններ -** Սույն Որոշման նախագիծը բխում է Հայաստանի վերափոխման ռազմավարություն 2050-ի 16-րդ «Ճանաչված, հարգված և հյուրընկալ Հայաստան» մեգանպատակի և «Ստեղծենք աշխարհում ճանաչված և հարգված Հայաստանի գործուն կերպար, զանգվածային կերպով ներգրավենք թիրախային այցելուների, հանրահռչակենք հայկական մշակույթը, գիտական ﬕտքը և քաղաքակրթությունը» լուծման անհրաժեշտությունից

(հղում՝ <https://www.primeminister.am/u_files/file/Haytararutyunner/Armenia2050_7_5.pdf>, 70-րդ էջ) և ՀՀ կառավարության 2021 թվականի օգոստոսի 18-ի թիվ 1363–Ա որոշմամբ ընդունված ՀՀ կառավարության 2021-2026 թվականների ծրագրի «2․5 Զբոսաշրջություն» բաժնի 2-րդ պարբերության 1-ին ենթակետից (հղում՝ <https://www.arlis.am/Annexes/6/2021_N1363hav.pdf>, 38 և 39 էջեր)։